ORDE do 2 de xuño de 2009 pola que se convocan axudas para a consolidación e a estruturación de unidades de investigación competitivas do sistema galego de I+D+i do ano 2009, en réxime de concorrencia competitiva.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 12/06/2009

O Estatuto de autonomía de Galicia recolle no seu artigo 27.19º que lle corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento da investigación e o desenvolvemento tecnolóxico de Galicia, no seu artigo 1, establece como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia, e crea para lograr este obxectivo o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica- Incite (2006-2010).
No Decreto 231/2006, do 23 de novembro, indícase que lle corresponden á Dirección Xeral de Investigación, Desenvolvemento e Innovación a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia.
Segundo o establecido na Lei 12/1993, de 6 de agosto, o Plan Galego de Investigación e Desenvolvemento Tecnolóxico (Incite) está integrado por tres tipos de programas: programas horizontais, xerais e sectoriais. Os programas xerais están dirixidos particularmente á promoción da actividade innovadora do sistema público de I+D+i e dos centros tecnolóxicos. Entre eles, o programa xeral de consolidación e estruturación do sistema de I+D+i trata de contribuír á consolidación e especialización competitiva das unidades de investigación, e busca corrixir a excesiva fragmentación e constatable dispersión de capacidades que minguan a potencialidade científica e tecnolóxica do sistema galego de ciencia e tecnoloxía.
A materialización destes obxectivos require de novos instrumentos que potencien a organización competitiva e a dotación dos recursos necesarios para dar un salto significativo na calidade e impacto dos resultados da actividade científica. No Incite establécese a concesión de axudas a grupos de investigación, baixo a fórmula de contratos programa, como un instrumento que contribúa a dimensionar e cohesionar os grupos de investigación, e potencie a complementariedade das capacidades dispoñibles no sistema. En definitiva, é a aposta por grupos de maior dimensión, interdisciplinares e especializados en liñas de investigación que encaixen entre si e garantan que o sistema galego de ciencia e tecnoloxía atenda os temas de maior relevancia para Galicia.
Así mesmo, dentro deste programa inclúense as axudas dirixidas aos centros de investigación con actividade investigadora que poida cualificarse de excelente co fin de dotalos de apoio específico. Establécese a concesión de axudas en función dun programa por obxectivos que permita estimular a investigación para levar a cabo proxectos altamente competitivos e estratéxicos.
Mediante esta orde convócanse axudas dirixidas aos centros de investigación e grupos de investigación do sistema universitario galego (en adiante SUG) e demais organismos do sistema público de I+D+i. Estas axudas, que recoñecen e premian o esforzo na obtención de resultados de calidade, concédense sobre a base dos resultados contrastables da actividade investigadora e co compromiso de desenvolver un programa por obxectivos particularizado para cada beneficiario da axuda e no que se plasmen os logros que se agarda obter, necesariamente ligados a unha mellora contrastable nos resultados da actividade investigadora, prevéndose a súa renovación en función do cumprimento dos obxectivos fixados.
As axudas obxecto desta orde son de dous tipos: por unha banda, as axudas de nova adxudicación para o ano 2009, e renovables nos exercicios seguintes segundo as condicións e requisitos de concesión que se establezan nas correspondentes convocatorias anuais no Diario Oficial de Galicia, e pola outra, a renovación da axuda para o período de 2009 destinada a aqueles grupos de investigación que a obtiveron na convocatoria 2008 (1ª renovación) e na convocatoria 2007 (2ª renovación).
As axudas que se concedan, dado que as actividades de I+D non se realizan por conta ou en colaboración con empresas, non teñen a consideración de axudas do Estado para os efectos do número 1 do artigo 87 do Tratado constitutivo da Comunidade Europea e do encadramento comunitario sobre axudas de Estado de investigación e desenvolvemento (96/C45/06).
Polo anterior, esta consellería
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das subvencións, baixo a fórmula de contratos programa, da Dirección Xeral de Investigación, Desenvolvemento e Innovación da Consellería de Economía e Industria.
As axudas teñen por obxecto a estruturación do sistema galego de I+D+i na procura dunha maior e mellor competitividade realizando unha investigación de calidade, promovendo a consolidación e o dimensionamento das unidades de investigación do SUG e demais organismos de investigación que desenvolven a súa actividade investigadora en Galicia.
2. Así mesmo, por medio desta orde convócanse estas subvencións para o ano 2009 en réxime de publicidade, obxectividade e concorrencia competitiva, cos tipos de subvencións que a seguir se indican e que se rexerán polas seguintes bases xerais, así como por aquelas específicas que se inclúen como anexo a esta orde.
Tipos de subvención, códigos de procedemento e anexos:
1. Axudas para a consolidación e a estruturación de unidades de investigación competitivas do sistema galego de I+D+i, de nova adxudicación en 2009: IN845A, anexo I.
2. Axudas para a consolidación e a estruturación de unidades de investigación competitivas do sistema galego de I+D+i, de renovación das concedidas en 2007 e en 2008: IN845B, anexo II.
Artigo 2º.-Financiamento e concorrencia.
1. As subvencións imputaranse ás aplicacións orzamentarias que se indican no seguinte cadro, nas cales existe crédito adecuado e suficiente no orzamento da comunidade autónoma para o ano 2009. Non obstante, se no transcurso do exercicio 2009 se producen variacións orzamentarias que permitan unha maior dispoñibilidade orzamentaria, poderanse conceder máis subvencións de acordo coa orde de prelación de solicitantes que resulte da aplicación dos criterios establecidos nos artigos correspondentes destas bases. A aplicación sinalada cun asterisco está cofinanciada con fondos Feder (eixo 1, tema prioritario 01, do Programa operativo de Galicia 2007-2013) e FCI.
Ver referencia pdf "11400D006P017.PDF"
2. As axudas previstas nesta orde serán incompatibles con calquera outra das que poida conceder esta consellería para o mesmo fin. Ademais, tamén serán incompatibles coas axudas para a consolidación e a estruturación de unidades de investigación competitivas do SUG concedidas pola Consellería de Educación e Ordenación Universitaria.
Polo demais, estas axudas serán compatibles con calquera outra destinada ao mesmo fin, calquera que fose a súa natureza, e a entidade que a conceda, sempre que, conxuntamente, non superen o custo da actividade subvencionada.
Artigo 3º.-Beneficiarios.
Poderán ser beneficiarios das subvencións, sen prexuízo de reunir os demais requisitos establecidos nestas bases, as universidades públicas de Galicia, os organismos públicos de investigación (Consello Superior de Investigacións Científicas, Instituto Español de Oceanografía) e os centros de investigación da rede pública sanitaria de Galicia a través dos seus grupos de investigación, así como os centros de innovación e tecnoloxía.
Artigo 4º.-Requisitos dos interesados e presentación de solicitudes.
1. Para poder ser beneficiario das subvencións deberá presentarse unha solicitude axustada aos modelos normalizados segundo o tipo de axuda e dos cales, a título exclusivamente informativo, figuran como anexos III , IV, V e VI desta orde, as correspondentes portadas. A dita solicitude irá acompañada dos documentos que se especifican no anexo correspondente. Ademais, os beneficiarios das axudas convocadas nesta orde deberán reunir as condicións exixidas no artigo 10 da Lei 9/2007, do 13 de xuño, de subvencións de Galicia, así como os requisitos que se establezan no anexo correspondente.
2. Os formularios de solicitude das subvencións deberanse obter necesariamente na web da Consellería de Economía e Industria (
http://www.xunta.es/consellerias
).
Artigo 5º.-Lugar e prazo de presentación das solicitudes.
1. As solicitudes presentaranse preferentemente na oficina de rexistro único e información no complexo administrativo de San Caetano- Santiago de Compostela, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación das solicitudes será dun mes, contado a partir do día seguinte ao da publicación desta orde no Diario Oficial de Galicia.
Entenderase como último día do prazo, o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
Artigo 6º.-Información aos interesados.
1. Sobre este procedemento administrativo, que ten os códigos indicados no artigo 1º, poderase obter documentación normalizada ou información adicional na Dirección Xeral de I+D+i, a través dos seguintes medios:
a) Páxina web da Consellería de Economía e Industria (
http://www.xunta.es/consellerias
), na súa epígrafe de axudas e na oficina virtual.
b) Os teléfonos 881 99 91 55 e 981 54 10 86 da devandita dirección xeral.
c) O enderezo electrónico info.pxi@xunta.es.
d) Presencialmente.
2. Así mesmo, para cuestións xerais sobre estes procedementos, poderá facerse uso do teléfono de información xeral da Xunta de Galicia, que é o 012 (902 12 00 12 desde todo o Estado).
Artigo 7º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos.
Así mesmo, conforme o establecido na alínea f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 20.3º da Lei 9/2007, do 13 de xuño, de subvencións de Galicia, os documentos exixidos que xa estean en poder da Administración actuante non deberán ser achegados coa solicitude, sempre que nela se faga constar a data e órgano ou dependencia en que foi presentada a documentación e que non transcorresen máis de cinco anos desde a finalización do procedemento a que corresponda.
2. De acordo co establecido na disposición adicional primeira do Decreto 132/2006, do 27 de xullo, polo que se regulan os rexistros públicos de axudas, subvencións e convenios e de sancións administrativas da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 8º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da subvención, correspondendo ao conselleiro de Economía e Industria ditar a resolución de concesión.
Artigo 9º.-Instrución do procedemento e tramitación.
1. Se a solicitude non reúne algún dos requisitos exixidos nestas bases reguladoras ou na correspondente convocatoria requirirase mediante anuncio na páxina web da Consellería de Economía e Industria (
http://www.xunta.es/consellerias
) o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido na súa petición, logo da correspondente resolución, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, e cos efectos previstos no artigo 42.1º da citada lei.
2. Sen prexuízo do disposto no parágrafo anterior, poderá requirirse o solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán a disposición do órgano instrutor para que formule a proposta de resolución de inadmisión, na que se indicarán as causas desta.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nos correspondentes anexos, e emitirá un informe en que se concrete o resultado da avaliación efectuada.
2. A composición da comisión de valoración será a seguinte:
a) Presidencia: un/unha subdirector/a xeral da Dirección Xeral de Investigación, Desenvolvemento e Innovación ou persoa en quen delegue.
b) Secretaría: funcionario ou funcionaria da Dirección Xeral de I+D+i.
c) Tres vogais designados polo director xeral de Investigación, Desenvolvemento e Innovación entre expertos do sistema galego de ciencia e tecnoloxía.
3. Na proposta de concesión que formule o órgano instrutor figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no anexo correspondente. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedarán en reserva para seren atendidas ben co crédito que quedase libre de producirse algunha renuncia ou modificación nas actuacións inicialmente subvencionadas, ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que consideren pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, o órgano instrutor elevará o informe emitido pola comisión de valoración, xunto coa proposta de resolución que formule, ao conselleiro de Economía e Industria.
2. O conselleiro de Economía e Industria, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, se é o caso, a causa de denegación.
En ningún caso o importe das subvencións concedidas poderá superar o custo da actividade que se vaia desenvolver polo beneficiario, ou, se é o caso, a porcentaxe máxima do investimento subvencionable legalmente establecido.
3. O prazo máximo para resolver e notificar a resolución ao interesado será de nove meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, poderase substituír a notificación individual pola publicación no Diario Oficial de Galicia e na web da Consellería de Economía e Industria con indicación, neste caso, da data da convocatoria, do beneficiario, da cantidade concedida e da finalidade da subvención outorgada. Así mesmo, indicarase que as solicitudes que non figuren na devandita publicación deberán entenderse desestimadas, así como a causa de desestimación.
5. Os grupos de investigación que resulten beneficiarios das axudas do tipo 1 (nas súas modalidades A e B) desta convocatoria, serán inscritos, de oficio, no catálogo de grupos creado pola Orde do 10 de xuño de 2008, da Consellería de Innovación e Industria (DOG número 124, do 27 de xuño) de conformidade co establecido no artigo 8 da devandita orde.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 14º.-Anticipos.
1. Poderanse aprobar pagamentos parciais con carácter de anticipo de ata o 50% do importe concedido para aqueles beneficiarios que o soliciten. Para estes efectos, o organismo ou entidade peticionaria debe optar por esta modalidade de pagamento no formulario de solicitude.
2. A concesión dos anticipos quedará condicionada ao cumprimento, por parte do beneficiario, dos requisitos establecidos no artigo 31 da Lei 9/2007, do 13 de xuño, de subvencións de Galicia.
Artigo 15º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución de concesión por instancia do beneficiario, sempre que se presente a solicitude de modificación con anterioridade á data de finalización do prazo de xustificación do investimento obxecto de subvención e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Economía e Industria logo da instrución do correspondente expediente en que se lle dará audiencia ao interesado nos termos previstos no artigo 11º destas bases xerais.
Artigo 16º.-Aceptación e renuncia.
1. Sen prexuízo dos recursos que procedan contra a resolución, unha vez notificada, os interesados propostos como beneficiarios dispoñerán dun prazo de dez días para a súa aceptación, transcorrido o cal sen que se producise manifestación expresa entenderase tacitamente aceptada, e desde ese momento adquirirán a condición de beneficiarios.
A renuncia á subvención farase axustándose ao modelo que se inclúe como anexo VII destas bases.
2. No caso de que se comunicase a renuncia en prazo, o conselleiro de Economía e Industria ditará a correspondente resolución nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 17º.-Obrigas dos beneficiarios.
Sen prexuízo das demais obrigas que resulten do artigo 11 da Lei 9/2007, do 13 de xuño, de subvencións de Galicia, os beneficiarios das subvencións concedidas ao abeiro desta orde quedan obrigados a:
a) Proceder ao reintegro, total ou parcial, da subvención percibida no suposto de incumprimento das condicións establecidas para a súa concesión.
b) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
c) Comunicar á Dirección Xeral de Investigación, Desenvolvemento e Innovación, no momento en que sexan beneficiarios de calquera axuda concedida para o mesmo fin, o seu importe e a duración.
Artigo 18º.-Os conceptos subvencionables son:
1. Custo de persoal investigador ou de apoio dedicado ao cumprimento dos obxectivos do contrato programa (nas modalidades A e B definidas nos anexos I e II desta orde, este custo debe referirse a persoal contratado especificamente ao cumprimento destes obxectivos).
2. Material funxible e pequeno equipamento científico así como o seu mantemento. O custo do equipamento científico non poderá superar o importe de 60.000 euros.
3. Material bibliográfico.
4. Custos de formación do persoal do grupo/centro de investigación.
5. Custos en actividades de mobilidade para difusión científica.
6. Actividades específicas de divulgación do coñecemento.
En ningún caso se permitirá a subcontratación, entendida esta nos termos en que aparece definida no artigo 27 da Lei 9/2007, do 13 de xuño, de subvencións de Galicia. Non poderán incluírse custos xa financiados a través das subvencións de proxectos concedidos ao abeiro das convocatorias da Consellería de Economía e Industria.
Artigo 19º.-Xustificación da subvención.
1. No caso de organismos públicos de investigación, será necesario que na data límite do 20 de novembro de 2009 o organismo competente remita certificación expresiva da realización dos gastos en que consten os conceptos subvencionables e o importe de cada un deles, correspondentes á axuda outorgada.
Para o caso das axudas financiadas con fondos europeos, a xustificación presentarase en forma de conta anual xustificativa do gasto realizado en que se deben incluír os xustificantes de gasto. A conta deberá incluír declaración das actividades realizadas que foron financiadas coa subvención e o seu custo, co detalle de cada un dos gastos incorridos. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa. A presentación da conta xustificativa deberá realizarse na data límite do 20 de novembro 2009.
Poderán imputarse os gastos de contratación de persoal ata o 31 de decembro de 2009, sempre que a contratación se realice antes do 20 de novembro de 2009.
O aboamento da subvención realizarase unha vez que o beneficiario xustifique a realización da totalidade dos gastos e pagamentos correspondentes ás actividades financiadas; os pagamentos deberán ser certificados en todo caso na data límite do 15 de marzo de 2010.
As certificacións deberán realizarse de acordo cos modelos que se publicarán na páxina web da Consellería de Economía e Industria (
http://www.xunta.es/consellerias
).
2. No caso dos centros de investigación de carácter privado, o beneficiario deberá presentar a seguinte documentación na data límite do 20 de novembro 2009:
a) Un resumo da execución da subvención, que deberá axustarse aos modelos que se publicarán na web da Consellería de Economía e Industria (
http://www.xunta.es/consellerias
).
b) Documentación acreditativa de realización do investimento ou gasto, que consistirá en orixinal e unha copia das facturas ou documentos de valor probatorio equivalente. Os pagamentos poderán efectuarse e xustificarse ata o 15 de marzo do exercicio seguinte ao ano en que se concedeu a axuda.
c) De acordo co establecido no artigo 29 da Lei 9/2007, do 13 de xuño, de subvencións de Galicia, no caso de adquisición de material inventariable ou prestación de servizos tecnolóxicos por empresas de consultoría ou asistencia técnica, por importe superior a 12.000 euros, deberán achegarse:
-Tres ofertas de diferentes provedores, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude de subvención.
-Unha memoria xustificativa cando a elección non recaia na proposta económica máis vantaxosa.
d) No caso dos custos de persoal investigador ou de apoio, deberá achegarse:
-Certificación emitida polo responsable de persoal co visto e prace do xerente ou director do centro tecnolóxico, consistente nunha relación detallada por meses do persoal dedicado ao cumprimento dos obxectivos do contrato-programa, que deberá incluír os seguintes datos: DNI, nome, apelidos, posto no centro tecnolóxico, retribución bruta mensual, data de pagamento das retribucións, importe da Seguridade Social con cargo ao centro tecnolóxico e data de pagamento da Seguridade Social.
-Copia compulsada das nóminas e boletíns de cotización á Seguridade Social do persoal dedicado ao cumprimento dos obxectivos do contrato programa.
-Copia compulsada do contrato de traballo, no caso do persoal adicional contratado con dedicación específica ao cumprimento dos obxectivos do contrato programa. Os custos de persoal poderán imputarse ata o 31 de decembro de 2009 sempre que a contratación se realice con anterioridade ao 20 de novembro; a documentación acreditativa dos gastos de persoal relativa aos meses de novembro e decembro deberá achegarse na data límite do 15 de marzo de 2010.
e) No caso de gastos de viaxes deberá achegarse unha certificación das viaxes realizadas, acompañada da documentación acreditativa de realización do gasto.
f) Certificación expedida pola entidade bancaria en que se sinale o número de conta do beneficiario onde se deba realizar o pagamento.
2.1. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa, segundo o establecido no artigo 28.3º da Lei 9/2007, do 13 de xuño, de subvencións de Galicia.
2.2. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o conselleiro de Economía e Industria ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2.3. Procederá a minoración da subvención concedida cando o investimento realizado teña un custo inferior ao inicialmente previsto, e sempre que esa minoración non supoña unha realización deficiente da acción.
2.4. O aboamento da subvención realizarase unha vez que o beneficiario xustifique a realización da totalidade dos gastos e pagamentos correspondentes á actividade subvencionada.
Artigo 20º.-Pagamento.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán solicitar as aclaracións ou informes que consideren oportunos.
2. Para efectuar o pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución para o mesmo fin das distintas administracións públicas competentes ou dos seus organismos, entes ou sociedades.
3. Os beneficiarios que percibisen pagamentos anticipados e presenten unha xustificación de gastos inferior aos pagamentos percibidos, deberán xuntar á documentación presentada os xustificantes de ingreso dos importes percibidos e non xustificados nas contas da comunidade autónoma, sen prexuízo de que lles poida ser exixida a devolución doutras contías anticipadas unha vez aprobada a xustificación polo órgano competente, a Dirección Xeral de I+D+i.
Artigo 21º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.
Artigo 22º.-Control.
1. A Consellería de Economía e Industria poderá levar a cabo as actividades de inspección que considere oportunas para controlar o cumprimento das condicións das subvencións.
2. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 23º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na web da Consellería de Economía e Industria.
Artigo 24º.-Remisión normativa.
Para todo o non previsto nestas bases estarase suxeito ao establecido no Marco comunitario sobre axudas estatais de investigación e desenvolvemento e innovación (2006/C 323/01), na Lei 9/2007, do 13 de xuño, e no resto de normativa que resulte de aplicación.
Disposición derradeira
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de xuño de 2009.
Javier Guerra Fernández
Conselleiro de Economía e Industria
ANEXO I
Bases reguladoras para a concesión, en réxime de concorrencia competitiva, das axudas para a consolidación e estruturación das unidades de investigación, que baixo a modalidade de contrato programa van dirixidas aos grupos de investigación do SUG, organismos públicos de investigación con sede en Galicia (Consello Superior de Investigacións Científicas e Instituto Español de Oceanografía) e centros de investigación da rede pública sanitaria galega, así como aos centros de investigación
e innovación da Comunidade Autónoma de Galicia (axudas de nova adxudicación en 2009- tipo de axuda 1)
Artigo 1º.-Obxecto da subvención.
O obxecto das axudas é promover a consolidación e a estruturación das unidades de investigación competitivas do sistema galego de I+D+i.
As axudas terán vixencia ata 2010 e a súa renovación anual realizarase a través da convocatoria correspondente no Diario Oficial de Galicia, na que se establecerán os requisitos e condicións para a súa concesión.
Artigo 2º.-Modalidades.
Dentro deste tipo de axuda 1 establécense tres modalidades:
Modalidade A:
Nesta modalidade os beneficiarios das axudas son os grupos de investigación do SUG, CSIC, IEO radicados en Galicia e que no momento de publicación desta convocatoria no DOG estean recoñecidos como tales pola institución ou organismo a que están vinculados.
Para os efectos destas axudas, os grupos de investigación deben constar como mínimo de tres doutores con dedicación completa a algún dos organismos públicos de investigación citados no parágrafo anterior, dos que un deles debe ter vinculación estatutaria ou contractual estable co organismo público a que pertence.
Modalidade B:
Nesta modalidade os beneficiarios das axudas son os grupos de investigación pertencentes ao sistema sanitario público galego. Estes grupos deben estar formalizados diante do organismo do sistema sanitario galego que corresponda, que, no prazo previsto para a presentación de solicitudes, remitirá á Dirección Xeral de Investigación, Desenvolvemento e Innovación a relación de grupos de investigación formalizados. Para que se consideren validamente constituídos deberá quedar probada unha traxectoria investigadora conxunta (a través de publicacións, proxectos de investigación,...) e asumido o compromiso de estabilidade.
Para os efectos destas axudas o grupo de investigación deberá constar, como mínimo, de 3 membros con dedicación completa ao organismo, sendo requisito, ademais, que un deles sexa doutor/a con vinculación estatutaria ou contractual estable ao centro sanitario.
Modalidade C:
Nesta modalidade poderán ser beneficiarios das axudas os centros de Innovación e Tecnoloxía xa consolidados que se relacionana seguir (agás aqueles que teñan dereito a solicitar a renovación da axuda concedida en 2007 ou en 2008):
-Centro Tecnolóxico Aimen.
-Centro Técnico Nacional de Conservación de Produtos da Pesca (Anfaco-Cecopesca).
-Centro Tecnolóxico de Supercomputación de Galicia (Fundación Cesga).
-Centro Tecnolóxico da Automoción de Galicia (CTAG).
-Centro Tecnolóxico da Pesca de Celeiro (Cetpec).
-Centro Tecnolóxico Galego de Acuicultura (Cetga).
Artigo 3º.-Contía das subvencións.
1. Para as modalidades A e B, as axudas serán de aplicación por unha anualidade, mediante o pagamento dunha contía fixa máis outra variable, en función dos resultados de investigación alcanzados, segundo a seguinte distribución:
a) Módulo fixo: por importe de 12.000 euros anuais.
b) Módulo variable, acumulable ao anterior, que se aplicará en función dos resultados da actividade investigadora. A comisión de valoración establecerá, tendo en conta as dispoñibilidades orzamentarias, a equivalencia económica da puntuación obtida en cada indicador. Para o cálculo deste módulo variable teranse en conta os resultados referidos ao período comprendido entre o 1 de xaneiro de 2003 e o 31 de decembro de 2008.
A contía máxima da axuda non superará os importes seguintes, segundo o tipo de beneficiarios:
-40.000 euros cando o solicitante sexa un grupo de investigación pertencente ao SUG.
-100.000 euros para o resto dos beneficiarios.
2. Na modalidade C as axudas serán de aplicación por unha anualidade, establecéndose a contía en función dos resultados da actividade investigadora.
A contía máxima da axuda non será superior a 1.200.000 euros.
Artigo 4º.-Formalización das solicitudes.
A solicitude constará dos seguintes documentos:
1. Formulario normalizado de solicitude obtido nos enderezos da internet sinalados no artigo 4º das bases xerais, que inclúe a memoria descritiva, segundo o tipo de axuda e a modalidade de que se trate. A dita memoria recollerá os resultados de investigación que se van valorar, sendo estes méritos os indicados no artigo 5º deste anexo.
Nas modalidades A e B o formulario de solicitude deberá ser asinado polo coordinador ou coordinadora do grupo de investigación e presentarse co visto e prace do representante legal do organismo correspondente; na modalidade C debe ser asinado polo representante legal do centro. Esta sinatura supón o compromiso de verificación dos datos que se presentan na solicitude.
2. Nas modalidades A e B, no caso de que o grupo non se atope inscrito no catálogo de grupos de investigación creado por Orde do 10 de xuño de 2008, da Consellería de Innovación e Industria (DOG número 124, do 27 de xuño), certificación da composición do grupo emitido polo organismo responsable, indicando código e denominación do grupo.
3. Documentación acreditativa dos resultados de investigación que se alegan para o período de referencia, comprendido entre o 1 de xaneiro de 2003 e o 31 de decembro de 2008 (orixinal ou copia compulsada), agás que se trate de documentos xerados pola Administración da Comunidade Autónoma de Galicia con posterioridade ao 14 de novembro de 2003, caso en que non será necesaria a súa presentación, de conformidade co disposto no artigo 4 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos.
4. Plan de actuación para desenvolver no período 2009-2010 no cal figuren as accións previstas para a mellora contrastable dos seus resultados de investigación, nomeadamente naqueles ítems en que se amosan as debilidades.
5. Nas solicitudes de axudas que procedan de persoal pertencente a centros sanitarios que xestionen as súas actividades de investigación a través de fundacións de interese galego (Lei 12/2006, do 1 de decembro, de fundacións de interese galego), o Servizo Galego de Saúde deberá dar o seu visto e prace á solicitude e autorizar a correspondente fundación sanitaria de interese galego para que xestione a subvención. Pola súa banda, o representante legal da fundación deberá asinar a aceptación da devandita xestión.
6. Declaración do conxunto das axudas solicitadas ou concedidas para o mesmo fin de todas as administracións públicas, utilizando para estes efectos o documento que se inclúe no modelo de solicitude.
Ademais, no caso de que a solicitude proceda dun organismo de investigación de carácter privado, presentarase a seguinte documentación:
a) Copia compulsada do CIF do centro solicitante
b) Copia compulsada do xustificante de alta na Seguridade Social
c) Copia compulsada do poder bastante con que actúa o representante legal do centro
d) Copia compulsada da escritura de constitución do centro e modificacións, de ser o caso, da persoa xurídica a que representa, debidamente inscrita no Rexistro Mercantil ou Industrial
7. Declaración responsable de non estar incurso en ningunha das prohibicións para a obtención das axudas recollidas no artigo 10 da Lei 9/2007, do 13 de xuño, de subvencións de Galicia. Na modalidade A esta declaración deberá ser remitida á Dirección xeral de Investigación, Desenvolvemento e Innovación polo organismo a través do cal se presente algunha solicitude, non sendo necesaria máis que unha única declaración, válida para o conxunto de solicitudes presentadas polo seu persoal.
Artigo 5º.-Criterios de valoración e selección.
O proceso para a determinación da axuda consta de dúas fases. Nunha primeira fase valoraranse os resultados de investigación presentados polo grupo/centro, conforme os baremos que se detallan a continuación.
Feita esta valoración, nunha segunda fase realizarase a selección dos beneficiarios das axudas, en función da puntuación alcanzada, e farase unha proposta da contía da axuda, suxeita ás restricións orzamentarias existentes.
Para os efectos de valoración dos méritos, a data de constitución que se terá en conta será a que figure na certificación emitida polo organismo correspondente ou, de non figurar na certificación, a data que declare o coordinador do grupo, que poderá ser verificada pola Dirección Xeral de I+D+i mediante o requirimento da documentación que considere precisa. A baremación dos resultados de investigación efectuarase de acordo co seguinte baremo sobre os méritos alegados polo grupo/centro, segundo a modalidade de que se trate. En todo caso, os resultados de investigación presentados necesariamente terán que circunscribirse a algúns dos seguintes ítems:
Modalidade A:
a) Evolución do grupo de investigación (máximo 10 puntos):
-Número de membros doutores iniciais do grupo que permanecen nel:
-Menos de catro doutores: 0,25 puntos.
-Entre catro e seis doutores: 0,7 puntos.
-Máis de 6 doutores:1,25 puntos.
-Persoal investigador incorporado de forma permanente ao grupo (non computan os seus membros iniciais).
-Por cada doutor incorporado: 0,5 puntos.
b) Produtividade científica (máximo 20 puntos):
Sexenios/quinquenios de investigación computados en relación aos doutores do grupo.
-Por doutor con 1 sexenio: 0,5 puntos.
-Por doutor con 2 sexenios: 1,5 puntos.
-Por doutor con 3 ou máis sexenios: 3 puntos.
c) Realización de proxectos de investigación de convocatorias competitivas, sendo o IP membro do grupo de investigación e concedidos entre o 1 de xaneiro de 2003 (no caso de que o grupo de investigación xa estivese constituído nesa data) e o 31 de decembro de 2008 (máximo 25 puntos); non se computarán os proxectos concedidos a investigadores que non formasen parte do grupo no momento da concesión, nin os concedidos con anterioridade á data de constitución do grupo.
-Proxectos do programa marco da UE (5 puntos).
-Proxectos do Plan galego e Plan nacional de I+D (2 puntos); no caso do Plan galego só se computan os proxectos que foron concedidos en convocatorias con sistema de avaliación externa.
d) Actividades de transferencia: contratos/convenios de I+D con empresas e/ou administracións públicas, sempre que supoñan actividade de investigación ou servizos de innovación, asinados entre o 1 de xaneiro de 2003 (no caso de que o grupo de investigación xa estivese constituído nesa data) e o 31 de decembro de 2008, e patentes ou equivalentes (obtencións vexetais, etc.) rexistradas e en explotación. Exclúense os servizos tecnolóxicos, as auditorías, informes e demais actividades que non incorporan maior coñecemento ou non supoñen transferencia de coñecemento cara á sociedade (máximo 20 puntos); non se computarán os contratos/convenios se no momento da sinatura o investigador/a responsable non formaba parte do grupo, nin os asinados con anterioridade á data de constitución do grupo:
-Por cada tramo de 15.000 euros: 0,20 puntos.
-Por cada patente rexistrada: 1 punto.
-Por cada patente en explotación: 3 puntos.
e) Capacidade e compromiso de formación: lectura de teses de doutoramento e bolseiros/contratados mediante convocatorias competitivas de programas específicos de formación de investigadores (FPU, FPI, María Barbeito e similares) nos últimos 6 anos (máximo 20 puntos); non se computarán os méritos anteriores á data de constitución do grupo:
-Por cada tese de doutoramento dirixida e lida: 1 punto (no caso de teses codirixidas por dous investigadores pertencentes a distintos grupos de investigación, asignaranse 0,5 puntos a cada un dos grupos).
-Por cada persoal en formación incorporado (ligado a convocatorias distintas):0,75 puntos.
Realizada a valoración dos resultados de investigación a comisión valorará os seguintes ítems podendo outorgar como máximo 2 puntos:
-Participación equilibrada de investigadoras, nomeadamente nas tarefas de dirección e planificación.
-De conformidade co establecido no artigo 20.2º.l da Lei 9/2007, do 13 de xuño, de subvencións de Galicia, utilización da lingua galega na realización de actividades ou condutas para as cales se solicita a axuda.
Modalidade B: grupos de investigación pertencentes ao sistema sanitario público galego.
a) Evolución do grupo de investigación (máximo 10 puntos):
-Número de membros iniciais do grupo, sendo como mínimo un deles doutor, que permanecen nel:
-Menos de catro membros: 0,20 puntos.
-Entre catro e seis membros: 0,5 puntos.
-Entre sete e dez membros:1 punto
-Máis de dez membros: 1,3 puntos.
-Persoal investigador doutor incorporado de forma permanente ao grupo (non computan os seus membros iniciais).
-Por cada doutor incorporado: 1 punto.
b) Produtividade científica (máximo 20 puntos):
Publicacións en revistas científicas da correspondente área indexadas no Journal Citation Report. Só se contabilizarán os artigos publicados entre o 1 de xaneiro de 2003 e o 31 de decembro de 2008. No caso de artigos con varios autores pertencentes a distintos grupos de investigación solicitantes destas axudas, adscribirase o artigo ao grupo a que pertencen a maioría dos coautores e, de non existir a dita maioría, ao grupo o que pertence o primeiro asinante.
-Por cada artigo con factor de impacto do cuartil superior: 1 punto.
-Por cada artigo con factor de impacto do segundo e terceiro cuartil: 0,5 puntos.
c) Realización de proxectos de investigación de convocatorias competitivas, sendo o IP membro do grupo de investigación e concedidos entre o 1 de xaneiro de 2003 (no caso de que o grupo de investigación xa estivese constituído nesa data) e o 31 de decembro de 2008 (máximo 25 puntos); non se computarán os proxectos concedidos a investigadores que non formasen parte do grupo no momento da concesión, nin os concedidos con anterioridade á data de constitución do grupo:
-Proxectos do programa marco da UE (5 puntos).
-Proxectos do Plan galego e Plan nacional de I+D (2 puntos); no caso do Plan galego só se computan os proxectos que foron concedidos en convocatorias con sistema de avaliación externa.
d) Actividades de transferencia: contratos/convenios de I+D con empresas e/ou administracións públicas, sempre que supoñan actividade de investigación ou servizos de innovación, asinados entre o 1 de xaneiro de 2003 (no caso de que o grupo de investigación xa estivese constituído nesa data) e o 31 de decembro de 2008, e patentes ou equivalentes (obtencións vexetais, etc.) rexistradas e en explotación. Exclúense os servizos tecnolóxicos, as auditorías, informes e demais actividades que non incorporan maior coñecemento ou non supoñen transferencia de coñecemento cara a sociedade (máximo 20 puntos); non se computarán os contratos/convenios se no momento da sinatura o investigador/a responsable non formase parte do grupo, nin os asinados con anterioridade á data de constitución do grupo:
-Por cada tramo de 15.000 euros: 0,20 puntos.
-Por cada patente rexistrada: 1 punto.
-Por cada patente en explotación: 3 puntos.
e) Capacidade e compromiso de formación: lectura de teses de doutoramento e bolseiros/contratados mediante convocatorias competitivas de programas específicos de formación de investigadores (FPU, FPI, María Barbeito e similares) nos últimos 6 anos (máximo 15 puntos); non se computarán os méritos anteriores á data de constitución do grupo.
-Por cada tese de doutoramento dirixida e lida: 1 punto (no caso de teses codirixidas por dous investigadores pertencentes a distintos grupos de investigación, asignaranse 0,5 puntos a cada un dos grupos).
-Por cada persoa en formación incorporada (ligada a convocatorias distintas): 0,75 puntos.
Realizada a valoración dos resultados de investigación, a comisión valorará os seguintes ítems podendo outorgar como máximo 2 puntos:
-Participación equilibrada de investigadoras, nomeadamente nas tarefas de dirección e planificación.
-De conformidade co establecido no artigo 20.2º l da Lei 9/2007, do 13 de xuño, de subvencións de Galicia, utilización da lingua galega na realización de actividades ou condutas para as que se solicita a axuda.
Modalidade C:
Para a valoración das solicitudes aplicarase o seguinte baremo sobre os méritos alegados polo centro, que se debe circunscribir a algúns dos seguintes:
a) Recursos humanos propios, valorados a partir dos seguintes indicadores en relación ao cadro de persoal do centro (máximo 25 puntos):
-Titulados universitarios superiores (contratados para exercer tarefas de I+D que se correspondan á súa titulación): 0,5 puntos.
-Doutores: 1,25 puntos.
b) Capacidade de captación de recursos económicos en I+D+i medida a partir dos ingresos por I+D+i (máximo 30 puntos).
-Ingresos procedentes de financiamento privado (máximo 20 puntos):
Por cada tramo de 250.000 euros: 0,25 puntos.
-Ingresos procedentes de financiamento público (máximo 10 puntos):
Por cada tramo de 250.000 euros: 0,25 puntos.
c) Actividade investigadora: relación de proxectos de investigación de convocatorias competitivas sendo o investigador principal do proxecto, persoal do centro (máximo 25 puntos):
-Proxectos do programa marco da UE (5 puntos).
-Proxectos do Plan galego e Plan nacional de I+D (2 puntos). No caso do Plan Galego só se computan os proxectos que foron concedidos en convocatorias públicas con sistema de avaliación externa.
d) Patentes ou equivalentes rexistradas e en explotación (máximo 15 puntos):
-Por cada patente rexistrada: 1 punto.
-Por cada patente en explotación: 3 puntos.
O período de referencia para as alíneas b) e c) establécese entre o 1 de xaneiro de 2003 e o 31 de decembro de 2008.
Realizada a valoración dos resultados de investigación, a comisión valorará os seguintes ítems podendo outorgar como máximo 2 puntos:
-Presenza equilibrada de investigadoras, nomeadamente nas tarefas de dirección e planificación.
-De conformidade co establecido no artigo 20.2º l da Lei 9/2007, do 13 de xuño, de subvencións de Galicia, utilización da lingua galega na realización de actividades ou condutas para as que se solicita a axuda.
Previamente á elaboración da proposta de solicitudes beneficiarias, a comisión asignará a cada solicitante unha puntuación final normalizada mediante un algoritmo que terá en conta a puntuación máis alta alcanzada na correspondente modalidade e, se procede, no caso dos grupos de investigación, o número de membros e a existencia de desviacións significativas entre grandes áreas nos valores alcanzados.
Feita a ordenación dos solicitantes para cada unha das modalidades en función da puntuación final alcanzada, a comisión elaborará a relación de grupos e centros de investigación para os que se propón financiamento así como o importe da axuda a conceder tendo en conta as dispoñibilidades orzamentarias.
ANEXO II
Bases reguladoras para a concesión, en réxime de concorrencia competitiva, das subvencións para a consolidación e estruturación das unidades de investigación, dirixidas aos grupos de investigación do SUG, organismos públicos de investigación con sede en Galicia (Consello Superior de Investigacións Científicas e Instituto Español de Oceanografía) e centros de investigación da rede pública sanitaria galega, así como aos centros
de investigación e innovación da Comunidade Autónoma de Galicia que obtivesen axudas para esta mesma finalidade nas convocatorias de 2007
e de 2008 da Consellería de Innovación e Industria (tipo de axuda 2)
Artigo 1º.-Obxecto e vixencia da subvención.
O obxecto das axudas é promover a consolidación e a estruturación das unidades de investigación competitivas do sistema galego de I+D+i.
Estas axudas terán vixencia ata 2010. En todo caso, a renovación anual das axudas realizarase a través da convocatoria correspondente no Diario Oficial de Galicia, na que se establecerán os requisitos e condicións para a súa concesión.
Artigo 2º.-Beneficiarios e modalidades de axuda.
1. Poderán ser beneficiarios das subvencións os grupos de investigación do SUG, organismos públicos de investigación (Consello Superior de Investigacións Científicas, Instituto Español de Oceanografía) e centros de investigación da rede pública sanitaria, así como os centros de innovación e tecnoloxía que obtivesen as correspondentes axudas para a consolidación e estruturación das unidades de investigación nas convocatorias de 2007 e de 2008 da Consellería de Innovación e Industria (Orde do 3 de outubro de 2007, DOG número 200, do 16 de outubro, e Orde do 1 de xullo de 2008, DOG número 134, do 11 de xullo).
Artigo 3º.-Criterios de valoración e contía das subvencións.
Para a renovación das axudas obtidas nas convocatorias de 2007 e de 2008, nas modalidades A, B e C, as axudas serán de aplicación por unha anualidade, e realizarase un único pagamento.
Para o cálculo do importe da axuda, teranse en conta os resultados de investigación referidos ao período comprendido entre o 1 de xaneiro e o 31 de decembro de 2008.
Para a cuantificación da axuda consideraranse ademais os seguintes criterios:
-Para as modalidades A e B, os importes máximos para cada axuda non superarán o límite de 40.000 euros establecido no exercicio anterior para as universidades, nin os importes concedidos no citado exercicio para o resto dos beneficiarios; para a modalidade C o importe máximo da axuda non superará o importe de 1.200.000 euros.
-No caso de que se produzan variacións negativas nos resultados de investigación, reducirase a contía da axuda de renovación para 2009, podendo incluso perder o dereito a obter a axuda de renovación neste exercicio e nos seguintes, sen que iso impida a concorrencia a outras modalidades (nova adxudicación).
-Priorizaranse as variacións relacionadas coa realización de proxectos de investigación e actividades de transferencia, antes que as relacionadas coa composición e características do grupo de investigación.
Artigo 4º.-Formalización das solicitudes.
A solicitude constará dos seguintes documentos:
1. Formulario normalizado de solicitude obtido nos enderezos da internet sinalados no artigo 4º das bases xerais, que inclúe a memoria descritiva do solicitante, segundo o tipo de axuda e a modalidade de que se trate. A dita memoria recollerá os resultados de investigación que se van valorar, sendo estes méritos os indicados no artigo 5º do anexo I.
Nas modalidades A e B o formulario de solicitude deberá ser asinado polo coordinador do grupo de investigación e presentarase co visto e prace do representante legal do organismo correspondente; na modalidade C debe ser asinado polo representante legal do centro. Esta sinatura supón o compromiso de verificación dos datos que se presentan na solicitude.
2. Documentación acreditativa dos resultados de investigación que se alegan para o período de referencia (orixinal ou copia compulsada) agás que se trate de documentos xerados pola Administración da Comunidade Autónoma de Galicia con posterioridade ao 14 de novembro de 2003, caso en que non será necesaria a súa presentación, de conformidade co disposto no artigo 4º do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos. Este período de referencia será o comprendido entre o 1 de xaneiro e o 31 de decembro de 2008.
3. Nas solicitudes de axudas que procedan de persoal pertencente a centros sanitarios que xestionen as súas actividades de investigación a través de fundacións de interese galego (Lei 12/2006, do 1 de decembro, de fundacións de interese galego), o Servizo Galego de Saúde deberá dar o seu visto e prace á solicitude e autorizar a correspondente fundación sanitaria de interese galego para que xestione a subvención. Pola súa banda, o representante legal da fundación deberá asinar a aceptación da devandita xestión.
4. Declaración do conxunto das axudas solicitadas ou concedidas para o mesmo fin de todas as administracións públicas, utilizando para estes efectos o documento que se inclúe no modelo de solicitude.
Ademais, no caso de que a solicitude proceda dun organismo de investigación de carácter privado, presentarase a seguinte documentación:
a) Copia compulsada do CIF do centro solicitante.
b) Copia compulsada do xustificante de alta na Seguridade Social.
c) Copia compulsada do poder bastante con que actúa o representante legal do centro.
d) Copia compulsada da escritura de constitución do centro e modificacións, de ser o caso, da persoa xurídica á cal representa, debidamente inscrita no Rexistro Mercantil ou Industrial.
5. Declaración responsable de non estar incurso en ningunha das prohibicións para a obtención da axuda recollidas no artigo 10 da Lei 9/2007, do 13 de xuño, de subvencións de Galicia. Nas modalidades A e B esta declaración deberá ser remitida á Dirección xeral de Investigación, Desenvolvemento e Innovación polo organismo a través do cal se presente algunha solicitude, non sendo necesaria máis que unha única declaración, válida para o conxunto de solicitudes presentadas polo seu persoal.
Ver referencia pdf "11400D006P017.PDF"